Delta Plus, noua mutație a coronavirusului, depistată și în România. Octavian Jurma: "Ar putea sta la baza valului 5".
Octavian Jurma consideră că noua tulpină Delta Plus a coronavirusului va reprezenta începutul unui nou val de infectări. Medicul spune că autoritățile ar trebui să vorbească mai puțin despre măsuri de relaxare și să se concentreze pe campania de vaccinare. Jurma spune că secvențierile arată că 20% din infectările din România sunt cu varianta Delta Plus.
"Pentru prima dată, săptămâna trecută, vedem că secvențierile nu sunt 100% cu tulpina ancestrală Delta, ci 20% sunt variante care intră în categoria Delta Plus. Deja, pandemia se pregăteşte să ne ofere o nouă tulpină, care va constitui probabil valul 5. Această relaxare e foarte importantă și toți o dorim, dar trebuie să ne relaxăm în siguranță, să încetăm să revenim la această normalitate care a dispărut. Trebuie să intrăm în rândul țărilor care fac managementul complet și permanent al pandemiei. E o certitudine statistică că COVID-19 e cu noi pentru o perioadă lungă. Variola și poliomielita au fost cu noi secole. Să vorbim mai puțin de relaxare, și mai mult de vaccinare, de protecție, de siguranță", a declarat Octavian Jurma la Digi24.